Source: http://m.cugetliber.ro/stiri-sport-hc-dobrogea-sud-a-incheiat-cu-brio-turneul-amical-de-la-buzau-381885
Timestamp: 2019-09-15 22:10:36+00:00

Document:
Handbal Club Dobrogea Sud a participat, săptămâna trecută, la un turneu amical care a avut loc în sala „Romeo Iamandi” din Buzău. Constănţenii au susţinut trei meciuri de pregătire, cu CSM Bucureşti, HC Buzău şi CSM Vaslui.
În prima partidă, cea cu formaţia din Capitală, elevii lui Zvonko Sundovski au cedat la limită, scor 23-24. A fost meciul de debut pentru Fabio Chiuffa. Brazilianul s-a alăturat celorlalți jucători transferați în această vară, care au doar două partide de pregătire în plus în tricoul echipei de la malul mării: muntenegreanul Nebojsa Simovic, egiptenii Karim Handawy și Omar Yassin. Lipsa de omogenitate s-a reflectat în evoluția fluctuantă din timpul partidei.
A fost 14-11 la pauză pentru HCDS, dar au urmat 10 minute fără gol, în debutul reprizei secunde, și neinspirația în atac le-a permis celor de la CSM Bucureşti să întoarcă rezultatul: 14-16, în minutul 40. CSM și-a majorat avantajul, 20-15, în minutul 45 și 23-17, în minutul 52. Dobrogea Sud a revenit pe final și s-a apropiat la un singur gol, 23-24, dar a ratat șansa unui egal.
În celelalte două partide disputate la Buzău, HCDS a obţinut două victorii. În meciul jucat împotriva amfitrionilor, nou-promovaţi în Liga Zimbrilor şi conduşi de pe margine de fostul selecţioner Eliodor Voica, echipa antrenată de Zvonko Sundovski și George Buricea s-a impus la o diferență clară, scor 31-21, la pauză 19-10.
Au evoluat pentru HC Dobrogea Sud: Iancu, Handawy, Vasile - Nistor 6, Omar 5, Ilie 4, Chikovani 3, Chiuffa 3, Csog 3, Nikolic 3, Malinovic 2, Ignat 1, Simovic 1, Susanu, Moroșanu.
În ultimul meci, cel cu CSM Vaslui, Dobrogea Sud s-a impus cu 31-26. Antrenorul Zvonko Sundovski a trimis în teren următoarea garnitură: Iancu, Handawy, Vasile - Chikovani 6, Malinovic 5, Nistor 4, Chiuffa 4, Andrei 3, Ignat 3, Csog 2, Omar 1, Ilie 1, Nikolic 1, Simovic 1, Susanu, Moroșanu.
„Au fost trei meciuri foarte utile, aveam nevoie de ele ca de aer, ținând cont de greutățile pe care le-am întâmpinat la începutul pregătirii: Iancu și alți jucători au fost accidentați, egiptenii și brazilianul au venit foarte târziu la pregătire și au nevoie de timp să se acomodeze cu orașul, colegii, numai vorbim de sistemul de apărare și atac. Ținând cont de toate dificultățile mai sus enumerate, ne-am descurcat bine în cele trei meciuri, cu un plus mare pentru portari”, a declarat George Buricea, proaspăt numit antrenor secund al echipei de pe litoral.
Brazilianul Fabio Rocha Chiuffa, noua extremă dreaptă a Dobrogei Sud, s-a integrat repete în atmosfera lotului şi speră să aibă evoluţii cât mai bune în tricoul constănţenilor şi să ajute la îndeplinirea obiectivelor. Acesta s-a născut la Promissao, statul Sao Paulo, și a mai jucat în cariera sa la Sao Bernardo (Brazilia), Guadalajara și La Rioja (Spania), Kolding (Danemarca) și Sporting Lisabona (Portugalia). A marcat 369 de goluri în 146 de apariții în tricoul selecționatei Braziliei, alături de care a câștigat medalia de aur la Jocurile Panamericane din 2015 și 2016 și la Jocurile Sudamericane din 2018. A fost declarat cea mai bună extremă dreapta la JP din 2016 și la JS din 2018, când a devenit și golgheter. A participat la Jocurile Olimpice de la Rio din 2016.
„Cred că sunt un jucător eficient, nu mă consider spectaculos. Dar îmi plac mult fanii, îmi place să joc cu o sală plină, suporterii sunt al 8-lea jucător. Sper să fiu cât mai bun posibil, iar publicul să fie mulțumit de mine”, a punctat sud-americanul.
12 iulie	Handbalul la CSM Bucureşti, pe mâna lui Vlad Enăchescu
24 iulie	Laurenţiu Toma şi-a anunţat retragerea. „Am dat totul pentru acest club!”
11 august	HCDS a obţinut două victorii în meciurile cu Spartak Moscova
Handbal Club Dobrogea Sud a trecut cu bine de cele două partide amicale pe care le-a disputat, week-end-ul trecut, la Bucureşti în compania ruşilor de la Spartak ...
Luni, 16 Septembrie 2019, ora 01:10

References: CSM 
 CSM 
 CSM 
 CSM 
 CSM 
 CSM